2. ปัจจัยความเสี่ยง

คณะกรรมการบริหารความเสี่ยงของบริษัทฯ ได้มีการประเมินความเสี่ยงของธุรกิจอย่างสม่ำเสมอ
โดยในปี 2555 ได้ดำเนินการประเมินความเสี่ยง
พร้อมทั้งมีการจัดทำระบบการบริหารความเสี่ยงเพื่อป้องกันและลดผลกระทบที่อาจจะเกิดขึ้นได้
ดังต่อไปนี้

2.1 ความเสี่ยงที่เกิดจากปัจจัยภายนอก

2.1.1 ความเสี่ยงเกี่ยวกับการควบคุมการใช้แร่ใยหินจากนโยบายภาครัฐ

จากการติดตามผลการศึกษาการลด ละ เลิก การใช้แร่ใยหินใน 5 กลุ่มผลิตภัณฑ์ คือ
กระเบื้องมุงหลังคา กระเบื้องแผ่นเรียบ กระเบื้องยาง ท่อน้ำ และผ้าเบรค
ซึ่งกรมโรงงานอุตสาหกรรมได้ว่าจ้างให้ มหาวิทยาลัยสุโขทัยธรรมมาธิราช
ศึกษาโครงการจัดทำร่างแผนยกเลิกการนำเข้าและการผลิตผลิตภัณฑ์ที่มีแร่ใยหินเป็นส่วนประกอบเมื่อวันที่
4 กรกฎาคม 2555 เพื่อเสนอคณะรัฐมนตรีพิจารณาต่อไป ดังมีสาระสำคัญสรุปได้ดังนี้

1.  การยกเลิกจะกำหนดระยะเวลาให้ชัดเจน
    เพื่อให้ผู้ผลิตและผู้บริโภคได้วางแผนการดำเนินธุรกิจหรือการใช้งาน

2.  กลุ่มผลิตภัณฑ์ 5 กลุ่ม ได้แก่ กระเบื้องยางปูพื้น กระเบื้องแผ่นเรียบ กระเบื้องมุงหลังคา
    ท่อแรงดันสูง หรือท่อน้ำซีเมนต์ใยหิน และผ้าเบรก คลัตช์
    เนื่องจากเป็นกลุ่มผลิตภัณฑ์ที่ใช้แร่ใยหินเป็นส่วนประกอบ
    และถูกนำมาใช้ในชีวิตประจำวันของประชาชน

3.  กำหนดให้มีเวลาปรับตัว 5 ปี แล้วแต่ความพร้อมของกลุ่มผลิตภัณฑ์ เช่น

  3.1 กระเบื้องแผ่นเรียบ ให้เวลาปรับตัวและพัฒนา 1-2 ปี ปีที่ 3 ยกเลิกการใช้แร่ใยหิน

  3.2 กระเบื้องมุงหลังคาลอนใหญ่ ให้เวลาปรับตัวและพัฒนา 1-2 ปี ปีที่ 3
  ยกเลิกการใช้แร่ใยหิน

  3.3 กระเบื้องมุงหลังคาลอนเล็ก ให้เวลาปรับตัวและพัฒนา 3-4 ปี ปีที่ 5
  ยกเลิกการใช้แร่ใยหิน

ทั้งนี้บริษัทฯ ได้จัดทำแผนงานและมาตรการต่างๆ
ในการบริหารความเสี่ยงเมื่อภาครัฐยกเลิกการใช้แร่ใยหิน ดังนี้

1.  พัฒนาผลิตภัณฑ์ที่ไม่มีแร่ใยหินเป็นส่วนประกอบ เพื่อเป็นทางเลือกให้กับผู้บริโภค ได้แก่
    กระเบื้องลอนคู่ กระเบื้องจตุลอน กระเบื้องเจียระไน ไม้สังเคราะห์ แผ่นผนัง
    และอิฐมวลเบา เป็นต้น

2.  ปรับปรุงเครื่องจักรเดิมให้สามารถผลิตได้ทั้ง 2 ชนิด (Dual Machine)
    คือผลิตได้ทั้งผลิตภัณฑ์ที่มีแร่ใยหินและไม่มีแร่ใยหิน เป็นส่วนประกอบ
    เพื่อให้เกิดความคล่องตัวและเตรียมความพร้อมในกรณีที่ภาครัฐยกเลิกการใช้แร่ใยหินในอนาคต

3.  จัดหาผลิตภัณฑ์ใหม่ในธุรกิจวัสดุก่อสร้างมาจำหน่าย
    เพื่อเพิ่มความหลากหลายในการเลือกซื้อผลิตภัณฑ์ของลูกค้า เช่น โครงหลังคาสำเร็จรูป
    แผ่นยิปซั่ม ไม้พื้นลามิเนต กระเบื้องปูพื้นแกรนิตโต้ และสินค้าประกอบหลังคาต่างๆ เป็นต้น

4.  จัดทำแผนธุรกิจในอนาคต 3-5 ปี เพื่อวางแผนการดำเนินธุรกิจให้เติบโตอย่างต่อเนื่อง
    ซึ่งขณะนี้อยู่ในระหว่างการดำเนินงาน 3 โครงการ คือ โครงการ NT-10 โครงการ AAC
    และโครงการ CT-KK เป็นโครงการขยายกำลังการผลิตและศูนย์กระจายสินค้าไปสู่ภูมิภาค
    ซึ่งเป็นโครงการแรกที่ขยายไปภาคตะวันออกเฉียงเหนือที่จังหวัดขอนแก่น เป็นต้น

2.1.2 ความเสี่ยงเกี่ยวกับการขาดแคลนวัตถุดิบ

เนื่องจากวัตถุดิบหลักของบริษัทฯ ซึ่งประกอบด้วย ปูนซีเมนต์ แร่ใยหิน เส้นใยสังเคราะห์ PVA
และเยื่อกระดาษ มีความเสี่ยง ในเรื่องของราคาและการขาดแคลน บริษัทฯ
ได้กำหนดมาตรการในการลดความเสี่ยง ดังนี้

-   วิจัย พัฒนา ออกแบบสูตรการผลิต เพื่อลดต้นทุนการผลิต รวมทั้งการศึกษาเพื่อหาวัตถุดิบทดแทน

-   จัดหาแหล่งวัตถุดิบที่มีต้นทุนต่ำ มีคุณภาพดี ทั้งในประเทศ และต่างประเทศเพิ่มขึ้น

-   เพิ่มระดับการจัดเก็บวัตถุดิบ เพื่อลดความเสี่ยงในเรื่องราคาและการขาดแคลนในอนาคต

2.1.3 ความเสี่ยงเกี่ยวกับการแข่งขันด้านราคา

บริษัทฯ ยังเผชิญกับความเสี่ยงในการแข่งขันด้านราคา
การใช้กลยุทธ์เพิ่มจุดกระจายสินค้าทั่วประเทศ เพื่อเพิ่มความสะดวกในการเข้าถึงสินค้าของลูกค้า
และสร้างความแข็งแกร่งของเครือข่ายตัวแทนจำหน่ายทั่วประเทศ
ให้ความสำคัญกับการให้บริการทั้งก่อนและหลังการขาย การจัดส่งที่รวดเร็วและตรงต่อเวลา
เพื่อสร้างความแตกต่างที่ดีกว่าให้กับสินค้าของบริษัทฯ ซึ่งทำให้บริษัทฯ
มีรายได้จากการขายสินค้าและบริการเพิ่มขึ้น 5.16% จากปีที่ผ่านมา

2.1.4 ความเสี่ยงเกี่ยวกับเครื่องมือทางการเงิน

  1. ความเสี่ยงด้านอัตราดอกเบี้ย

  บริษัทฯ ยังมีความเสี่ยงด้านอัตราดอกเบี้ย ที่เกิดจากการเปลี่ยนแปลงของอัตราดอกเบี้ย
  ซึ่งอาจก่อให้เกิดผลกระทบต่อการดำเนินงานของบริษัทฯ โดยบริษัทฯ
  ยังมีการกู้ยืมระยะสั้นที่ใช้อัตราดอกเบี้ยแบบไม่คงที่ แต่อย่างไรก็ตามการกู้ยืมเงินระยะยาวทั้งหมด
  บริษัทฯ ได้ป้องกันความเสี่ยงโดยการใช้อัตราดอกเบี้ยแบบคงที่

  2. ความเสี่ยงด้านอัตราแลกเปลี่ยน

  บริษัทฯ มีความเสี่ยงจากอัตราแลกเปลี่ยนเงินตราต่างประเทศ
  ซึ่งเกิดจากการซื้อและขายสินค้าที่เป็นเงินตราต่างประเทศ บริษัทฯ
  ได้ทำสัญญาซื้อขายเงินตราต่างประเทศล่วงหน้า
  ซึ่งรายการดังกล่าวจะมีอายุไม่เกินหนึ่งปีเพื่อป้องกันความเสี่ยงของหนี้สิน
  ทางการเงินที่เป็นเงินตราต่างประเทศ

2.1.5 ความเสี่ยงเกี่ยวกับการขึ้นค่าจ้างแรงงานขั้นต่ำจากนโยบายภาครัฐ

บริษัทฯ มีความเสี่ยงเกี่ยวกับการขึ้นค่าจ้างแรงงานขั้นต่ำจากนโยบายภาครัฐ โดยในปี 2555
อัตราค่าแรงขั้นต่ำที่จังหวัดสระบุรี อยู่ที่ 193 บาทต่อวัน หลังปรับขึ้นค่าแรงขั้นต่ำจะมาอยู่ที่ 269
บาทต่อวันหรือปรับเพิ่มขึ้น 39.38% โดยบังคับใช้ตั้งแต่เดือนเมษายน 2555 และจะปรับเพิ่มขึ้นเป็น
300 บาทต่อวันในวันที่ 1 มกราคม 2556 ซึ่งจะมีผลกระทบกับการดำเนินงานของบริษัทฯ ในอนาคต

2.  ความเสี่ยงที่เกิดจากปัจจัยภายใน

    1.  ความเสี่ยงเกี่ยวกับคุณภาพผลิตภัณฑ์

บริษัทฯ ได้มีมาตรการป้องกันความเสี่ยงด้านคุณภาพสินค้า
โดยมีการตรวจสอบคุณภาพตั้งแต่การตรวจรับวัตถุดิบก่อนส่งเข้ากระบวนการผลิต
และมีการตรวจสอบคุณภาพทุกกระบวนการผลิต จนได้เป็นสินค้าสำเร็จรูป ที่มีคุณภาพตามมาตรฐาน
สำหรับปัญหาที่เกิดขึ้นจะวิเคราะห์หาสาเหตุ เพื่อแก้ไขและป้องกันไม่ให้เกิดขึ้นอีก
ส่งผลให้ปัญหาคุณภาพและข้อร้องเรียนด้านคุณภาพสินค้า ลดลงจากปีที่ผ่านมา

2.  ความเสี่ยงเกี่ยวกับความเพียงพอของกำลังการผลิตต่อความต้องการของตลาด

บริษัทฯ ได้พิจารณากำลังการผลิตต่อความต้องการของตลาด
ยังมีความต้องการสูงกว่ากำลังการผลิตของบริษัทฯ
จึงได้ปรับปรุงเพิ่มกำลังการผลิตกับเครื่องจักรเดิม และติดตั้งเครื่องจักรใหม่
เพื่อรองรับความต้องการของตลาดในอนาคต ดังนี้ (ดูรายละเอียดในเรื่อง โครงการในอนาคต
หน้าที่ 21)

-   โครงการ NT-10 เพื่อผลิตสินค้าไฟเบอร์ซีเมนต์บอร์ดชนิดไม่มีใยหินมีขนาดกำลังการผลิต
    72,000 ตันต่อปี

-   โครงการ AAC เพื่อผลิตอิฐมวลเบามีขนาดกำลังการผลิต 140,000 ตันต่อปี

-   โครงการ CT-KK
    เป็นการขยายกำลังการผลิตกระเบื้องคอนกรีตไปจังหวัดขอนแก่นมีขนาดกำลังการผลิต 50,000
    ตันต่อปี

    1.  ความเสี่ยงเกี่ยวกับผลกระทบต่อสิ่งแวดล้อม

บริษัทฯ มีความมุ่งมั่นที่จะผลิตสินค้าที่เป็นมิตรต่อสิ่งแวดล้อม
โดยได้รับการรับรองมาตรฐานอุตสาหกรรมในระบบการจัดการสิ่งแวดล้อม ISO 14001
และมีการปรับปรุงกระบวนการผลิตเพื่อลดปริมาณของเสียในระบบ
โดยใช้ระบบการจัดการและกิจกรรมเพิ่มผลผลิตต่าง ๆ เช่น TPM, Kaizen, OPL และ QCC
เป็นต้น ตลอดจนการอนุรักษ์พลังงานโดยใช้ระบบการจัดการพลังงาน มาใช้ในกระบวนการผลิต
(ดูรายละเอียดในเรื่อง รายงานความรับผิดชอบต่อสังคม (CSR) สู่ความยั่งยืน หน้าที่ 42)

2.  ความเสี่ยงเกี่ยวกับการวางแผนการลงทุนธุรกิจในอนาคต

บริษัทฯ ได้จัดทำแผนธุรกิจในอนาคต 3-5 ปี เพื่อรองรับการเติบโตในการดำเนินธุรกิจ
และลดความเสี่ยงที่อาจจะเกิดขึ้นในอนาคต มีการวางแผนการลงทุนในผลิตภัณฑ์เดิมและผลิตภัณฑ์ใหม่
โดยมีการศึกษาความเป็นไปได้ของโครงการใหม่และความเสี่ยงในด้านต่างๆ เช่น ด้านธุรกิจ
ด้านการเงิน รวมทั้งความสามารถในการทำกำไร การกู้ยืมและชำระหนี้ เป็นต้น เช่น โครงการ
NT-10 โครงการ AAC และโครงการ CT-KK สำหรับโครงการอื่นๆ
อยู่ในระหว่างการศึกษาความเป็นไปได้ของโครงการ

3.  ความเสี่ยงเกี่ยวกับอัตรากำลังและการจ้างงาน

บริษัทฯ มีความเสี่ยงเกี่ยวกับอัตรากำลังและการจ้างงาน เนื่องจากบริษัทฯ
มีการเติบโตและมีแผนการขยายธุรกิจอย่างต่อเนื่อง
มีผลทำให้ความต้องการแรงงานที่มีทักษะการทำงานในโรงงานอุตสาหกรรม
และพนักงานระดับบริหารเพิ่มขึ้นอย่างมาก โดยบริษัทฯ มีนโยบายพัฒนาบุคคลากรทุกระดับของบริษัทฯ
ให้มีความรู้ความสามารถ
รวมทั้งการปรับปรุงนโยบายการจ่ายผลตอบแทนให้กับพนักงานอย่างเหมาะสมและเป็นธรรม
เพื่อเพิ่มขีดความสามารถในด้านการแข่งขันและรองรับการเติบโตอย่างต่อเนื่องในอนาคต

4.  ความเสี่ยงเกี่ยวกับการบริหารและการจัดการของผู้ถือหุ้นรายใหญ่

บริษัทฯ มีสถานะเป็นบริษัทย่อยของบริษัท มายเรียด วัสดุ จำกัด
ซึ่งมีฐานะเป็นผู้ถือหุ้นรายใหญ่ถือหุ้นร้อยละ 60.65 (ณ 31 ธันวาคม 2555)
รวมกับหุ้นที่ถือโดยกรรมการที่เป็นตัวแทนของบริษัท มายเรียด วัสดุ จำกัด
แล้วจะมีสัดส่วนการถือหุ้นมากกว่า ร้อยละ 65 ซึ่งจะทำให้ บริษัท มายเรียด วัสดุ จำกัด
สามารถควบคุมมติที่ประชุมผู้ถือหุ้นได้ทั้งหมด แต่อย่างไรก็ตาม บริษัทฯ
ได้ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of Best Practices)
โดยมุ่งมั่นในการดำเนินธุรกิจตามหลักการกำกับดูแลกิจการที่ดี (Good Corporate Governance)
มีจริยธรรมในการปฏิบัติงานและเปิดเผยข้อมูลอย่างโปร่งใส และมีหลักการอนุมัติรายการระหว่างกัน
ซึ่งบุคคลที่อาจมีความขัดแย้งทางผลประโยชน์จะไม่สามารถอนุมัติรายการที่เกี่ยวข้องกับตนได้
คณะกรรมการตรวจสอบจะพิจารณากลั่นกรองให้ความเห็นก่อนทำรายการดังกล่าวแล้วเสนอคณะกรรมการบริษัทฯ
และ/หรือ ที่ประชุมผู้ถือหุ้นเพื่อพิจารณาอนุมัติต่อไป
โดยจะเปิดเผยรายการระหว่างกันไว้ในหมายเหตุประกอบงบการเงินของบริษัทฯ